Valtioneuvoston päätös ammattivaltuustoista 1919
Valtioneuvoston pöytäkirja, tehty SOSIALIMINISTERIÖSTÄ tapahtuneessa esittelyssä kesäkuun 20 päivänä 1919.

Läsnä: Pääministeri Castrén sekä ministerit Soininen, Vennola, Erkko, Ramsay, Kallio, Voss-Schrader, Alkio, Luopajärvi ja Hahl.

Sosialiministeriön Raittiusosaston esittelyn päätyttyä alkoi Sosialiministeriön esittely, jossa pöytäkirjurina toimi allekirjoittanut ylimääräinen kopisti. Esittelijäsihteeri Mannio tuli kutsuttaessa saapuville ja esitteli:

1) Eduskunnan vuoden 1913 valtiopäivillä hyväksymän ehdotuksen asetukseksi ammattivaltuustoista.

N:o 357/36 K.D.1913 11/3 Sos.T.1917.

Koska joulukuun 23 päivänä 1918 asetetulle työsopimuskomitealle on annettu tehtäväksi valmistaa ehdotus työriitojen sovittelua koskevaksi lainsäädännöksi, minkä kautta tärkein osa puheenaolevaa asetusta käy tarpeettomaksi ja

kun eräitä muitakin ammattivaltuustoille asetusehdotuksen mukaan kuuluvia tehtäviä hoitavat osittain elokuun 10 päivänä 1917 annetulla asetuksella perustetut kauppakamarit, osittain joulukuun 10 päivänä 1917 annetulla Senaatin päätöksellä asetettu Ammattikasvatusneuvosto, joten kaikki tärkeimmät ammattivaltuustoille ehdotetut tehtävät siirtyvät muiden elinten hoidettaviksi sekä

koska ammattivaltuustolaitos tulisi liian suureksi ja kalliiksi koneistoksi sille jääpiä toisarvoisia tehtäviä varten, Waltioneuvosto päätti ehdottaa Waltionhoitajalle, ettei kysymyksessäolevaa asetusehdotusta vahvistettaisi, vaan että työsopimuskomitealle annettaisiin tehtäväksi antaa lausunto ja mahdollinen ehdotus työnantajien ja työntekijöiden yhteisen virallisen edustuksen järjestämisestä nykyoloissa.

</div>

Lähde
 Kansallisarkistossa oleva valtioneuvoston pöytäkirjat VI 1919 (Ca:6), sivu 592. Digitoitu asiakirja.

1919
Valtioneuvoston päätökset